**Χρήστος Οικονόμου**

***Μια φοβερή παρηγοριά***

(απόσπασμα διηγήματος)

Πριν από τρεις εβδομάδες με σούταραν από τη δουλειά και τώρα οι σταγόνες έσκαγαν με δύναμη στο παρμπρίζ σαν αλεξιπτωτιστές που τους πρόδωσε το αλεξίπτωτό τους.

 Παρασκευή απόγευμα, διαδήλωση στα Προπύλαια, η Πανεπιστημίου κλειστή. Μπλοκαρισμένος στο φανάρι του Attica, κοίταζα τον κόσμο στα πεζοδρόμια και στ’ άλλα αυτοκίνητα κι αναρωτιόμουν πώς πέρασε κιόλας η βδομάδα και πώς θα περνούσε εκείνη που ερχόταν, αν θα τα κατάφερνα, από Δευτέρα τουλάχιστον, να φανώ άντρας και να πω την αλήθεια στην Αντριάνα - μα είναι τώρα όνομα αυτό για γυναίκα; - να φανώ άντρας, να πάψω να κρύβομαι, να τη βάλω να καθίσει απέναντί μου, να την κοιτάξω στα μάτια και να της πω το και το. Γιατί πάνε κιόλας τρεις βδομάδες που με έδιωξαν από τη δουλειά κι ακόμα κρύβομαι, τρεις βδομάδες τώρα φεύγω κάθε πρωί κανονικά από το σπίτι, αλλά δεν πάω στη δουλειά, αφού δεν έχω πια δουλειά, μόνο γυροφέρνω με το Micra ώρες ολόκληρες από τη μια άκρη της Αθήνας στην άλλη κι ακόμα παραπέρα -Λαύριο, Πέραμα, Ραφήνα- και ξέρω βέβαια πως δεν μπορεί να συνεχιστεί για πολύ ακόμα αυτό. Τι σόι άντρας είναι αυτός που κρύβεται από τη γυναίκα του, που της λέει ψέματα, που αρνείται να αντιμετωπίσει στα ίσα την πραγματικότητα, να πει πως ό,τι έγινε έγινε και να προχωρήσει παρακάτω - άσε κιόλας που δεν συμφέρει καθόλου αυτή η ιστορία, γιατί ήδη έχω χαλάσει ένα κάρο λεφτά στις βενζίνες.

 Κοίταζα τον κόσμο γύρω μου και τα κόκκινα φώτα των αυτοκινήτων που αναβόσβηναν μπροστά μου κι άκουγα τις σφυρίχτρες των τροχονόμων και τις φωνές από τη διαδήλωση στο βάθος. Οι αληθινοί άντρες, οι άντρες οι σωστοί, δεν αναχαράζουν\* τα περασμένα, δεν κολλάνε στο παρελθόν. Οι αληθινοί άντρες έχουν κοντή μνήμη και ψηλά ποδάρια, ξεχνούν και τρέχουν, ξεχνούν και τρέχουν μπροστά. Οι αληθινοί άντρες προχωράνε μπροστά, δεν κάνουν κύκλους. Οι αληθινοί άντρες είναι πραχτικοί, έχουν τετράγωνο μυαλό και τρίγωνη καρδιά. Οι αληθινοί άντρες σκέφτονται πρακτικά, αντιδρούν πρακτικά, πονάνε πρακτικά. Οι αληθινοί άντρες πράττουν πρακτικά. [...]

\* *αναχαράζουν:* σκαλίζουν

[Χ. Οικονόμου, *Οι κόρες του Ηφαιστείου. Διηγήματα,* εκδ. Πόλις, Αθήνα 2017, σσ. 163-164].

**Γ1.** Στο **Κείμενο 3**, να παρουσιάσετε και να ερμηνεύσετε τη συναισθηματική κατάσταση στην οποία βρίσκεται ο πρωταγωνιστής αξιοποιώντας τρεις (3) διαφορετικούς κειμενικούς δείκτες. Πώς κρίνετε την αντίδρασή του; (150-200 λέξεις) **Μονάδες 15**

**ΕΝΔΕΙΚΤΙΚΗ ΑΠΑΝΤΗΣΗ** [ΚΕΕ]

Σημείωση: Οι μαθητές / τριες δεν είναι υποχρεωμένοι / ες να συμπεριλάβουν όλα τα στοιχεία. Τρεις τεκμηριωμένες αναφορές στη συναισθηματική κατάσταση αρκούν.

Συναισθηματική κατάσταση:

Ο πρωταγωνιστής βιώνει άγχος, πίεση, ντροπή, εσωτερική ένταση, φόβο για την αντίδραση της συντρόφου του και αίσθημα ματαίωσης του κοινωνικού του ρόλου (ως κουβαλητή). Έχει εγκλωβιστεί στα προκαθορισμένα κοινωνικά πρότυπα για το φύλο του και καταπιέζεται από στερεότυπα για τον άντρα τα οποία αποτελούν την πηγή της δυστυχίας του.

Ενδεικτικοί κειμενικοί δείκτες

* παρομοίωση: (*οι σταγόνες έσκαγαν … το αλεξίπτωτό τους*). Εικονοποιεί το αίσθημα ματαίωσης που βιώνει ο πρωταγωνιστής και αποτελεί προβολή της πτώσης του.
* α΄ ενικό πρόσωπο - εσωτερικός μονόλογος: δίνει εξομολογητικό τόνο και επιτρέπει στον πρωταγωνιστή να εκφράσει τα συναισθήματα που βιώνει.
* πολλαπλές επαναλήψεις: (*τρεις βδομάδες...*). Δίνει έμφαση στον χρόνο ανεργίας. «*Οι αληθινοί άντρες*». Αποτελεί λεκτικό μοτίβο και καταδεικνύει την εμμονή του πρωταγωνιστή στους κοινωνικούς ρόλους των φύλων και στην επιτέλεση του ρόλου του.
* οπτικοακουστική εικόνα: «*Παρασκευή απόγευμα... στην Αντριάνα*». Δηλώνει τον εγκλωβισμό του πρωταγωνιστή στην κίνηση και το πρόβλημα που τον απασχολεί.
* Μεταφορά: «*κοντή μνήμη και ψηλά ποδάρια*». Οπτικοποιεί τα κοινωνικά στερεότυπα.
* Μικροπερίοδος λόγος: «*Οι αληθινοί άντρες... και τρίγωνη καρδιά*». Προσθέτει ένταση ταχύτητα και ασθματικό ρυθμό στον λόγο αναδεικνύοντας την ψυχική αναστάτωση του ήρωα.
* Ασύνδετο σχήμα: «*οι αληθινοί άντρες … πονάνε πρακτικά*». Προσδίδει ένταση και αντανακλά τη συναισθηματική κατάσταση του πρωταγωνιστή.

Στην προσωπική ανταπόκριση αναμένεται η τεκμηριωμένη παράθεση των απόψεών τους με βάση τις προσλαμβάνουσες παραστάσεις τους